የረጲ ደረቅ ቆሻሻ ኃይል ማመንጫ ፕሮጀክት በቀጣዩ ሰኔ ወር አገልግሎት መስጠት ይጀምራል
የረጲ ደረቅ ቆሻሻ ኃይል ማመንጫ ፕሮጀክት በቀጣዩ ሰኔ ወር አገልግሎት መስጠት እንደሚጀምር የኢትዮጵያ ኤሌክትሪክ ኃይል ዋና ስራ አስፈጻሚ ኢንጂነር አዜብ አስናቀ ገልጸዋል፡፡ከአዲስ አበባ ከተማ በየቀኑ ከሚወጣው ቆሻሻ 1 ሺህ 400 ቶን በመጠቀም 50 ሜጋ ዋት ያመነጫል ተብሎ የሚጠበቀው ይህ የኃይል ማመንጫ ስራው በአሁኑ ጊዜ 96 በመቶ ተጠናቋል።ፕሮጀክቱ በአዲስ አበባ ኮልፌ ቀራኒዮ ክፍለ ከተማ ወረዳ 1 በ 37 ሔክታር መሬት ላይ ያረፈ ሲሆን ግንባታውም በ2007 ዓ.ም ነው  የተጀመረው፡፡የኢትዮጵያ ኤሌክትሪክ ኃይል ዋና ስራ አስፈጻሚ ኢንጂነር አዜብ አስናቀ ለኢዜአ እንደተናገሩት "ስራውን በተለያዩ ቴክኒካዊ ምክንያቶች በተያዘለት ግዜ  ጊዜ አገልግሎት ማስጀመር አልተቻለም"።ፕሮጀክቱን ከሚሰራው ስራ ተቋራጭ ጋር በተፈጠረው አለመግባባት ስራው ለተወሰነ ጊዜ መቋረጡ ካጋጠሙ ችግሮች መካከል አንዱ  መሆኑንም ጠቅሰዋል።እንደ ዋና ስራ አስፈጻሚዋ ገለጻ የተፈጠረው አለመግባባት በአሁኑ ወቅት ተፈቶ የኃይል ማመንጫው የፍተሻ ስራ እየተከናወነ ነው።ከጣቢያው የሚመነጨውን ኃይል ወደ ብሔራዊ ቋት ለመውሰድ የማስተላለፊያ መስመሮች የሚያልፉበት ቦታ ላይ የነበሩ መኖሪያ ቤቶችንና ሌሎች ንብረቶችን ለማንሳት የወሰደው ጊዜም ትልቁ ችግር ነበር ብለዋል።ኢንጂነር አዜብ እንደገለጹት የ2010 ዓ.ም በጀት አመት  ከመጠናቀቁ በፊት ዋናውን ስራ ለመጀመር  እቅድ በመከለስ መርሃ ግብር ወጥቶ እየተሰራ ነው።በመሆኑም የሙከራ ጊዜው አልቆ በቀጣዩ ሰኔ ወር ኃይል ማመንጨት እንደሚጀምር ነው የተናገሩት።በአፍሪካ የመጀመሪያ የሆነው ረጲ የደረቅ ቆሻሻ የኃይል ማመንጫ ፕሮጀክት ግንባታው ከ100 ሚሊዮን ዶላር በላይ ተመድቦለት ነበር።በአገሪቷ ትላልቅ ከተሞች መሰል የቆሻሻ የኃይል ማመንጫ ፕሮጀክቶችን ለመጀመርም እቅድ መኖሩን የኢትዮጵያ ኤሌክትሪክ ሃይል ዋና ስራ አስፈጻሚ ኢንጂነር አዜብ ጨምረው ገልጸዋል::/ኢዜአ/ 